Nõukogu otsus,

28. veebruar 2002,

mis käsitleb kontrollmeetmeid ja kriminaalkaristusi seoses uue sünteetilise narkootikumiga PMMA

(2002/188/JSK)

EUROOPA LIIDU NÕUKOGU,

võttes arvesse Euroopa Liidu lepingut,

võttes arvesse 16. juuni 1997. aasta ühismeedet 97/396/JSK, mis käsitleb uute sünteetiliste narkootikumide alast teabevahetust, riskianalüüsi ja kontrolli, [1] eriti selle artikli 5 lõiget 1,

võttes arvesse komisjoni algatust

ning arvestades järgmist:

(1) Ühismeetme 97/396/JSK artikli 4 lõike 3 alusel koostati Narkootikumide ja Narkomaania Euroopa Järelevalvekeskuse teaduskomitee egiidi all toimunud kohtumisel PMMA (parametoksümetüülamfetamiini või N-metüül-1-(4-metoksüfenüül)-2-aminopropaani) riskihindamisaruanne.

(2) Praegu on PMMA vastavalt siseriiklikele narkootilisi aineid käsitlevatele õigusaktidele kontrollitav neljas liikmesriigis.

(3) PMMA ei ole praegu loetletud üheski 1971. aasta ÜRO psühhotroopsete ainete konventsiooni loendis. PMMA on ohtlik inimeste tervisele ja võib osutuda ohtlikuks rahvatervisele. PMMA on amfetamiini analoog, väga lähedane PMAle, mis on kantud 1971. aasta ÜRO konventsiooni I loendisse. PMMA ei ole terapeutilise väärtusega.

(4) Euroopa Liidus on PMMAd alati tarbitud koos PMAga tablettides, mida võetakse "ecstasy" (MDMA) nime all. Ei PMMA ega PMA jaoks ei ole selget tarbijaturgu.

(5) Kombinatsioonis PMAga on PMMAd seostatud kolme surmajuhtumiga Euroopa Liidus. Loomkatsed näitavad, et PMMA käitumist mõjutava ja letaalse doosi vahe on väike ning seetõttu on olemas ägeda mürgisuse oht. PMMA mürgisus tundub olevat sarnane PMAga ja MDMAga.

(6) PMMA edasiandmine ja levitamine on toimunud neljas liikmesriigis ning kolmel neist on teavet organiseeritud kuritegevuse osa kohta PMMA/PMA edasiandmises. 29 kinnipidamisega on leitud 18870 PMMAd sisaldavat tabletti. PMMA suurtootmine ei toimu Euroopa Liidus. Ida-Euroopa riikides on paljastatud kaks laborit ja arvatavasti jätkub tootmine seal.

(7) Liikmesriigid peaksid PMMA suhtes kohaldama nende seadusandluses ettenähtud kontrollmeetmeid ja kriminaalkaristusi ning täitma oma kohustusi vastavalt 1971. aasta Ühinenud Rahvaste Organisatsiooni psühhotroopsete ainete konventsioonile, pidades silmas selle I või II loendis loetletud aineid,

ON VASTU VÕTNUD JÄRGMISE OTSUSE:

Artikkel 1

Liikmesriigid võtavad vastavalt oma siseriiklikule õigusele vajalikud meetmed PMMA (parametoksümetüülamfetamiini või N-metüül-1-(4-metoksüfenüül)-2-aminopropaani) suhtes kontrollmeetmete ja kriminaalkaristuste kohaldamiseks, mis on ette nähtud nende seadusandluses kooskõlas 1971. aasta Ühinenud Rahvaste Organisatsiooni psühhotroopsete ainete konventsiooniga ja pidades silmas selle I või II loendis loetletud aineid.

Artikkel 2

Liikmesriigid võtavad kooskõlas ühismeetme 97/396/JSK artikli 5 lõike 1 kolmanda lõiguga artiklis 1 nimetatud meetmed kolme kuu jooksul pärast käesoleva otsuse jõustumiskuupäeva. Kuue kuu jooksul pärast käesoleva otsuse jõustumist teatavad liikmesriigid nõukogu peasekretariaadile ja komisjonile võetud meetmetest.

Artikkel 3

Käesolev otsus avaldatakse Euroopa Ühenduste Teatajas. Käesolev otsus jõustub selle avaldamisele järgneval päeval.

Brüssel, 28. veebruar 2002

Nõukogu nimel

eesistuja

A. Acebes Paniagua

[1] EÜT L 167, 25.6.1997, lk 1.

--------------------------------------------------